Nog geen beslissing oor Mandela se Qunu-huisMandela se huis in Qunu Foto: www.timesofmalta.com Eksekuteurs van Nelson Mandela se boedel, het nog nie die oudpresident se huis in Qunu in die Oos-Kaap aan enigiemand oorgedra nie, aangesien sy voormalige vrou, Winnie Madikizela-Mandela, die eienaarskap van die eiendom in die hof betwis. Voormalige adjunkhoofregter Dikgang Moseneke, een van die eksekuteurs, het gesê hulle wag vir die hof se beslissing voor hulle die eiendom, volgens die testament, oordra. Mandela is op 5 Desember 2013 in die ouderdom van 95 dood ná ŉ lang siekbed. Mandela het die huis in Qunu aan die administrasie van die Nelson Rolihlahla Mandela-familietrust gelaat, waar die huis deur sy gesin – sy vrou Graça Machel en haar twee kinders – gebruik sal word. “Die Qunu-eiendom moet deur my familie gebruik word om die eenheid van die Mandela-familie te behou,” het die staatsman in sy testament gesê. Madikizela-Mandela, wat Mandela se tweede vrou was, is uit die testament weggelaat en het nie enigiets uit die boedel ontvang nie. Sy het gevolglik in 2014 ŉ eis by die Mthatha-hooggeregshof ingedien oor die Qunu-huis, en aangevoer Mandela het die huis aangeskaf terwyl hulle steeds getroud was. Die hof het haar aansoek met koste van die hand gewys. Haar prokureurs het intussen aangedui dat hulle gaan appèl aanteken teen die uitspraak. “Die oorledene se huis in Qunu, en die beweegbare bates waaronder vee en ander plaasimplemente, is uit die rekening weggelaat,” het Moseneke gesê. “Ons sal die huis hanteer sodra die dispuut tussen die eksekuteurs en mamaWinnie Madikizela-Mandela opgelos is.” Moseneke het ontken dat daar enige stryery in die Mandela-familie is oor die boedel, wat ongeveer R22 miljoen beloop. “Ondanks spekulasie in die media, is daar geen binnegevegte nie. Die familie is verenig en het ons ondersteun.” Hy het gesê ŉ gedeelte van die boedel word aan trusts oorgedra en sal nog jare lank na die familie omsien.